Document ID: /roh_data/filtered/fineweb-2-filterrobots_roh.jsonl.gz/51537

Per Josh Holden è ses engaschament tar il Club da hockey da Tavau ses emprim sco trenader principal d'ina equipa en la National League. Avant ha el dà bleras stagiuns cun il EV Zug. Ed en Svizra Centrala era el trenader assistent sper Dan Tagnes. Da primavaira alura era il temp madir. Il HCD ha preschenta il trenader canadais Josh Holden sco successur da Christian Wohlwend, ch’era vegnì relaschà il schaner.
Nov trenader, novs giugaders esters, e bler giugaders da tschep
La pli gronda midada en vista a la nova stagiun ha quai dà sper il glatsch cun Josh Holden ch’è il nov trenader dal HCD. Sin la nova stagiun ha il Club da hockey da Tavau engaschà ad in giugader ester nov, quai è Kristian Näkyvä. Vitiers vegn era anc Aleksi Peltonen, il figl da la legenda da Lugano, Ville Peltonen. Aleksi Peltonen ha ina licenza svizra e na strapatscha uschia betg il contingent da giugaders esters. Speras emprova il nov trenader Josh Holden dad integrar anc pli ferm agens giuvens giugaders. Betg main che quatter agens juniors sa san profilar en l’emprima equipa dal Club da hockey da Tavau.
Missiun «32»
Vul dir, che ils responsabels dal Club da hockey da Tavau piglian en mira il 32avel titel da campiun svizzer. La davos giada ch’è l’equipa grischuna ha triumfà era a la fin da la stagiun 2014/2015. Suenter otg onns èsi puspè ina giada ura da purtar enavos il buccal a Tavau. La concurrenza è dentant gronda. Anc mai vegn il campiunadi ad esser uschia equilibrà sco durant la proxima stagiun.